google/wiki40b huggingface dataset:
Ørevier

Utbredelse

Ørevier vokser i Europa og er i Norden en sørlig art med utbredelse i hele Danmark, sørlige Sverige, hele Østersjøen, opp rundt hele Bottenviken og der 100 km inn i landet på begge sider, hele den sørligste 2/3 av Finland. I Norge langs hele norskekysten opp til Bodø, går langt inn i fjordene. I Bygland i Setesdal opp til 750 moh., litt lengde nord i valle opp til 1.010 moh. I Gudbrandsdalen går den opp til Øyer i Oppland.
Åsbieskogen

Åsbieskogen er en skog og et turområde i Arendal.
Skogen ligger mellom Bjønnes stadion, Stoa, Klodeborg og Strømmen. Det har flere kulturminner, blant annet går den Vestlandske hovedvei igjennom. Den ble anlagt her av generalveimester Bartolomeus Rummelhoff rundt 1800. Det er et større antall gruver i området da både Solborg gruber og Klodeborg gruber ligger i skogen. Det er også rester etter husmannsplasser fra 1600-tallet. Ole Høiland gjemte seg i en hule i Åsbieskogen i 1822 da han var på rømmen fra politiet. Det er også tyske skyttergraver fra andre verdenskrig helt syd i skogen.
Fylkesvei 7354

Fylkesvei 7354 går mellom Bollermoen og Innerdalen i Hemnes kommune. Veien er 5,6 km lang.
Frem til 2019 hadde veien betegnelsen fylkesvei 323.
Cyanophrys

Utseende

Små til middelsstore (vingespenn 24-30 millimeter) stjertvinger med én ganske kort stjert på bakvingen. Oversiden er mørkbrun med et varierende innslag av metallisk blå skjell, flest hos hannene. Undersiden er vanligvis skinnende ensfarget grønn.

Levevis

Larvene kan leve på mange forskjellige planter.

Utbredelse

Slekten er utbredt i Sør- og Mellom-Amerika, fra Texas i nord til Argentina i sør.
Eduard Sjevardnadse

Politisk karriere i Sovjetunionen

Sjevardnadse startet sin politiske karriere i Sovjetunionen, først i den georgiske sovjetrepublikken, senere på sentralt nivå. I 1946 gikk han inn i Kommunistpartiet, der han klatret i gradene.
I 1959 ble han valgt til medlem av Georgias Øverste Sovjet. I 1965 ble han georgisk minister med ansvar for offentlig orden, et embete han besatte til 1972. Han hadde da rang av politigeneral.
Korrupsjonen i Georgia var den gang så pass utbredt og synlig at den ble pinlig for de sentrale myndighetene i Moskva. Som landets innenriksminister mellom 1964 og 1972 arbeidet Sjevardnadse hardt for å bekjempe korrupsjonen, deriblant ved å avsette Vasilij Mzjavanadze som generalsekretær i kommunistpartiet. Sjevardnadse overtok deretter selv dette embedet, med velsignelse fra Moskva. I 1972 ble han førstesekretær i Georgias Kommunistparti og dermed sovjetrepublikkens øverste leder.
Som republikkens leder var han også ansvarlig for at det ble slått ned på opposisjonelle og nasjonalister.
Eduard Sjevardnadse arbeidet for å bekjempe korrupsjonen, blant annet ved å avsette hundrevis av offentlige tjenestemenn, inntil han i 1985 ble utnevnt til Sovjetunionens utenriksminister.
I 1976 ble Sjevardnadse innvalgt i Sovjetunionens sentralkomité og i 1978 forfremmet til kandidat i Politbyrået. Fra 1985 til 1990 var Sjevardnadse sovjetisk utenriksminister.
I 1991 ble Sjevardnadse døpt inn i Den georgiske ortodokse kirke.

Politisk karriere i Georgia

Etter Sovjetunionens oppløsning vendte han tilbake til sitt fødeland Georgia, som nå var blitt selvstendig, og gikk inn i politikken der. Da president Zviad Gamsakhurdia, som Sjevardnadse hadde fått fengslet på 1970-tallet, ble tvunget til å gå av i et kupp i januar 1992, ble Sjevardnadse utnevnt til leder av statsrådet som overtok makten. Presidentembetet ble senere gjenopprettet og Sjevardnadse ble valgt til president. Under den såkalte roserevolusjonen i november 2003 ble han imidlertid selv tvunget til å gå av.
Delingsforhold

Delingsforhold blir brukt i geometrien til å angi forholdet mellom lengdene til to deler av et linjestykke. I enkleste tilfelle kan man tenke seg en linje som går gjennom to punkter A og B. Linjestykket mellom disse to punktene kan da betegnes med AB. Et nytt punkt T på dette linjestykket deler det i to mindre stykker AT og TB. Delingsforholdet er da gitt ved brøken λ = AT/TB og angis også ofte som (A,B;T). Hvis linjestykket AB halveres av punktet T, er derfor λ = 1. Jo nærmere T ligger A, desto mindre blir delingsforholdet. I det motsatte tilfellet når T nærmer seg B, vokser det mot uendelig.
Hvis man angir en viss retning langs linjen slik at den har en orientering, vil et linjestykke ha en positiv eller negativ verdi avhengig av om man går med eller mot denne retningen. Betegnelsen AB betyr da at man beveger seg fra A mot B. Det medfører at AB = - BA. 
Dette gjør det mulig å utvide definisjonen av delingsforholdet til å gjelde også når punktet T ligger utenfor punket A eller punktet B. Dette kan da kalles utvendig deling og vil gi et negativt delingsforhold bortsett fra verdien λ = - 1 som ikke lar seg konstruere. I det motsatte tilfellet er delingsforholdet positivt og man har en innvendig deling.
Delingsforholdet ble introdusert av den tyske matematiker August Möbius i hans verk Der barycentrische Calcul  om affin geometri. Dette kom ut i 1827. Her introduserte han også homogene koordinater som viste seg spesielt egnet for projektiv geometri.
I euklidsk geometri kan verdien av delingsforholdet (A,B;T) beregnes fra lengdene til linjestykkene AT og TB. Det er derfor uforandret eller invariant under translasjoner og rotasjoner. Men det har en bredere betydning da det er invariant også under affine transformasjoner. Disse definerer en mer generell affin geometri hvor lengder av linjestykker ikke lenger er definert, heller ikke vinkler mellom linjer. På tross av det er likevel delingsforholdet λ = AT/TB veldefinert. Derimot er det ikke invariant under projektive transformasjoner, men kan for det tilfellet benyttes til å definere det invariante dobbeltforholdet.
Kampvåpenets utdannings- og kompetansesenter

Kampvåpenets Utdanning og Kompetansesenter (forkortet KampUKS) var forlagt på  Rena leir og Terningmoen.

Oppgaver

Deres hovedoppgave var å produsere kompetanse (innenfor infanteri, kavaleri, ingeniør og artilleri) til enheter i den norske hæren.
Jamie Vincent

Biografi

Vincent startet sin fotballkarriere i Crystal Palace i 1993, og han var i denne klubben fram til 30. august 1996. Da ble han kjøpt av Bournemouth for £25 000. Klubben fra Sørvest-England hadde i sesongen 1994/95 hatt en 6-måneders utlånsavtale med Vincent, og var defor villig til å tilby han en kontrakt når de fikk muligheten.
I 1999 ble han kjøpt av Huddersfield Town for £500 000, og han debuterte for klubben fra Yorkshire den 3. april 1999 i en kamp mot Queens Park Rangers. To år senere ble Jamie Vincent kjøpt av Portsmouth for £800 000 pund. Han var i denne klubben fram til januar 2004, men var i 2003/04 sesongen en periode på utlån til Walsall.
Den 17. januar gikk han gratis til Derby County, og han var i denne klubben fram til januar 2006. Første del av 2005/06 sesongen var han på utlån til Millwall. Den 31. januar 2006 gikk han gratis til Yeovil Town, men spilte ingen kamper. Etter en kort låneperiode i Millwall, gikk han gratis til Swindon Town sommeren 2006. Ved sesongslutt 2009 ble Vincent arrestert for mistanke om vold mot en kvinne etter å ha feiret at klubben unngikk nedrykk. Klubben forlenget ikke kontrakten.
Walsall signerte han samme sommer og etter en sesong, fikk han videre til Aldershot før han nå spiller for Didcot Town som spiller på sjuende nivå.
Pokkiri

Pokkiri en indisk actionfilm 2007 med Joseph Vijay i hovedrollen. Asin har den kvinnelige hovedrollen. Filmen er Remake av en Tollywood-film med samme tittel. Den er produsert av Ramesh Babu og regissert av Prabhudeva, en kjent indisk danser som også kalles Indian Michael Jackson. Musikken er laget av Mani Sharma.
Brannen på sykehjemmet i Sandnessjøen

Brannen på sykehjemmet i Sandnessjøen brøt ut kvelden 16. mars 1979. Av de 27 beboerne i pasientfløyen omkom 14. Mange andre beboere fikk alvorlige brannskader. Beboerne ble fraktet ut i bare nattøyet, det var vind og -12°C. Pasientfløyen på sykehjemmet ble totalskadet, mens videre spredning ble stanset av en brannvegg. Bygget var nesten helt nytt.
Pardosa alboannulata

Utseende

Mange av artene i slekten Pardosa er ganske lik hverandre og er variable i farge, selv om enkelte kan ha artstypiske flekker (mønster). For sikker artsbestemmelse kreves ofte nærmere undersøkelse av de kjønnsmodne edderkoppens genitalier, hos hunner epigynet og hos hanner pedipalpenes siste ledd.
Kroppen er todelt i en bakkropp (abdomen) og et hode-bryst parti (prosoma eller cephalothorax). Foran på hodet er det åtte øyne, hvorav de to midterste er langt større enn de andre.
Caymanøyene under VM i friidrett 2017

Resultater

(q – kvalifisert, NM – intet gyldig resultat, SB – årsbeste)
Gleðibankinn

«Gleðibankinn» (norsk: gledesbanken) er en islandsk popsang med gruppa ICY. Sangen var Islands bidrag i Eurovision Song Contest 1986 – landets første deltakelse i konkurransen – etter at den vant Söngvakeppni sjónvarpsins i 1986. Tekst og musikk er skrevet av Magnús Eiríksson. Gruppa ICY besto av Pálmi Gunnarsson, Helga Möller og Eiríkur Hauksson.
I den internasjonale finalen i Bergen ble «Gleðibankinn» fremført som den sjette melodien, med Gunnar Þórðarsson som dirigent. Sangen ble nummer 16 av 20 med 19 poeng. Sangens tittel kan oversettes til gledesbanken, og handler om at man kan se på glede som noe som står på en konto i gledesbanken. På denne kontoen skal man aldri sette inn, men bare ta ut glede.  Den engelske versjonen av sangen har tittelen «Bank of Fun».
Hamarkameratene i 2010

Statistikk

Alle statistikk er fra serien.

Hamarkameratene 2

Reservelaget til Hamarkameratene spilte i 2012 i 3. divisjon fotball for herrer, avdeling 6.
Norgesmesterskapet i fotball for menn 1946

Norgesmesterskapet i fotball for menn 1946 ble vunnet av Lyn etter finaleseier 3–2 over Fredrikstad den 13. oktober. Målscorere for Lyn var Knut Osnes, som scoret i det 49. minutt; Arne Brustad, som scoret i det 96. minutt og Lloyd Pettersen, som scoret i det 119. minutt. For Fredrikstad scoret Arne Ileby i det 25. minutt og Knut Brynildsen i det 97. minutt.
35 000 tilskuere overvar kampen som ble spilt på Ullevaal Stadion i Oslo. Dommer var Sverre Hermansen, Fjellkameratene. Dette var sjette gang Lyn vant et norgesmesterskap.
Lyns vinnerlag: Tom Blohm, Eugen Hansen, Øivind Holmsen, Kristian Hammerstrøm, Kristian Henriksen, Egil Jevanord, Marlow Bråthen, Lloyd Pettersen, Knut Osnes, Harry Boye Karlsen og Arne Brustad.
Fredrikstads lag: Hans Hansen, Rolf Johannessen, Bjørn Berger, Gunnar Andreassen, Erik Holmberg, Bjørn Spydevold, Thorleif Larsen, Arne Ileby, Knut Brynildsen, Henry Johannessen, Willy Olsen.

Finale

13. oktober: Lyn – Fredrikstad 3-2 e.e.o.
Celine Brun-Lie

Karriere

Brun-Lie har tre gull i junior-NM, og var med på det norske vinnerlaget under junior-VM 2007. Den 14. desember 2008 fikk hun sin første pallplassering i verdenscupen, da hun ble nummer to bak Petra Majdič, men foran Marit Bjørgen på sprinten i Davos. Hun tok sitt første NM-gull på sprinten i NM på ski 2009, foran Maiken Caspersen Falla og Marit Bjørgen. Hun ble senere norgesmester i lagsprint både i 2010 og 2011, begge ganger sammen med Britt Ingunn Nydal.
I OL 2010 i Vancouver gikk hun inn til sjetteplass på sprinten og femteplass på lagsprinten.
Hun deltok i Ski-VM 2011 i Oslo, og fikk der 14.-plass på sprinten. Marit Bjørgen vant denne øvelsen.
18. januar 2014 tok Norges Skiforbund ut sin langrennstropp på 20 utøvere til Vinter-OL 2014 i Sotsji som også inkluderte Brun-Lie, men hun forble en ubrukt reserve.
Brun-Lie kunngjorde under Ski-VM i Falun 2015 at hun ville legge opp etter 2015-sesongen.
Hun er student ved sivilingeniør-/masterprogrammet Tekniske geofag ved Norges teknisk-naturvitenskapelige universitet.
Chargé d'affaires

Chargé d'affaires er tittelen på to forskjellige kategorier diplomater, det vil si utsendinger i et fremmed land som skal ivareta hjemlandets interesser der. Kategoriene er chargés d'affaires en pied (ministres chargés d'affaires, stasjonssjefer) og chargés d'affaires ad interim (midlertidige stedfortredere), eller chargés des affaires. De representerer sin stat og nyter de samme privilegier og diplomatiske immunitet som andre diplomater.
Begrepet chargé d'affaires er fransk og betyr «ansvarlig for affærene». Det uttales [ʃarʒe dafɛr]. Flertallsformen er chargés d'affaires.
Elevutveksling

Elevutveksling er en betegnelse for internasjonal utveksling av elever i videregående skole. Utvekslingen kan være organisert av en organisasjon, skolen, eleven selv eller staten. En elev som reiser på utveksling kalles utvekslingselev og det vanligste er å tilbringe et helt eller halvt skoleår i utlandet.

Historie

Den første elevutvekslingen fant sted i 1947. Da reiste en gruppe europeiske ungdommer til USA i regi av organisasjonen AFS.

Norge og elevutveksling

Norge har lange tradisjoner med elevutveksling og er også det landet i verden som sender ut flest utvekslingselever per innbygger. I dag reiser over 1500 norske elever på utveksling hvert år. Tradisjonelt har de fleste valgt å reise til USA med Storbritannia, Tyskland og Frankrike som andre populære vertsland. Fortsatt velger flesteparten å reise til USA, men stadig flere velger å reise til andre land.

Godkjenning

Det er mulig å få skoleår i utlandet godkjent som et år av videregående skole. Som regel må man da ta Vg2 i utlandet slik at man kan komme tilbake og begynne rett i Vg3. Det er opp til hver enkelt skole bestemme hva som kan godkjennes. Dersom man får skoleåret (forhånds)godkjent, kan man også søke støtte fra Statens lånekasse for utdanning.

Skole- og boforhold

Elever på utveksling blir som regel formelt innskrevet på skolen i utlandet og må følge undervisningen på lik linje med andre elever. Dette betyr at elevene også må gjøre lekser og ha prøver, men lærere viser også ofte forståelse for språklige begrensninger hos eleven.
Selv om det finnes utvekslingsprogrammer der eleven bor på internat ved skolen, er det vanligste at utvekslingselever bor hos en lokal familie i nærheten av skolen. Eleven blir en del av familien og må ta del i familieaktiviteter og også husarbeid. Eleven betaler selv for lommepenger

Kostnader

Et skoleår i utlandet koster vanligvis mellom 30 000 og 80 000 kroner avhengig av organisasjon, land og type program. Lommepenger kommer i tillegg. Hvis man får skoleåret godkjent kan man få støtte fra Lånekassen på ca. kr. 45 000.

Søknadsprosess

Det er vanlig å søke om å reise på utveksling mellom ca et til et halvt år før avreise. Men til enkelte land kan det lønne seg å søke tidligere. Et eksempel er Australia som er kjent for å ha svært mange søkere per plass.
Izumo

Izumo (出雲国; Izumo no kuni) var en gammel provins i Japan, som siden består av de østlige delene av Shimane i Chugoku. Navnet Izumo stammer fra gudinnen Izanami.
Norgesmesterskapet på ski 1910

Hovedlandsrennet (NM) på ski 1910 ble arrangert i Skien fra 12. til 13. februar 1910. Bare menn deltok.
30 km langrenn ble ikke arrangert, så kombinert var eneste øvelse under mesterskapet.
Jørgen Steensen Brahe

Biografi

Han var sønn av Steen Brahe til Knudstrup og dennes første kone Birgitte Rosenkrantz, og ble født på Halsted kloster, hvor faren var lensmann. Jørgen ble en tid oppdratt hos en av sine faddere, jomfru Sophie Gyldenstjerne som var abbedisse i Maribo kloster, og siden gikk han på skole i Sorø og Malmø. 14 år gammel ble han sendt utenlands, med historikeren Pontanus som lærer. De besøkte de viktigste steder i Tyskland og Sveits, med lengre opphold ved universitetene i Strassbourg, Basel og Genève for siden å legge kursen om Frankrike, hvor han særlig oppholdt seg i Orleans og Paris. 
I 1604 vendte han tilbake for etterfølgende år å bli hoffjunker hos kong Christian IV. I denne funksjonen fulgte han kongen på flere reiser i utlandet. Han deltok i Kalmarkrigen og fikk i 1612 under en fektning i nærheten av Jønkøping, skutt sin hest under seg. 
Han forlot tjenesten ved hoffet, og ble i 1614 lensmann på Rugård, i 1616 på Sæbygård og i 1617 på Hagenskov. Ved arv og kjøp skaffet han seg ni herregårder, av hvilke Knudstrup lå i Skåne og Engelsholm i Jylland, de andre på Fyn. Han oppførte hovedgården på Brahesborg, og førte i 1645 med kongelige tillatelse en del sten med innskrifter og uthogde figurer fra restene av sin farbror Tycho Brahes bygninger på Hven. Disse ble bragt til Hvedholm til oppføringen av en ladegård. 
I 1627 ble han utnevnt til generalkommissær, og reiste samme år med Christian Thomesen Sehested som gesandt til England og Frankrike, hvorfra han først returnerte i 1628. I 1633 ble han elefantridder, og var i 1634 med til å hente hertug Ulriks lik hjem fra Sachsen og var samme år generalmarskalk ved den den utvalgte prins Christians bryllup med Magdalena Sibylla.
I desember 1644 ble han utnevnt til riksråd, og kom til å tilhøre den del av riksrådet som voktet skarpt over adelstandens rettigheter. Således motsatte han seg i 1650 ønsket om at prins Christian kun skulle velges til Danmark, men ikke til Norge, fordi sistnevnte formentlig skulle være kongehusets arveland. Han var videre motstander av en krigersk politikk overfor Sverige, men ble ved svenskekongen Carl Gustavs erobring av Fyn tatt til fange. Han slapp fri i 1660, og døde året etter på Hvedholm Gods. Han og konen er begravet i den nærliggende Horne kirke.

Ettermæle

I 1615 ble han gift med Anne Prebensdatter Gyldenstjerne (1596-1677), og fikk med henne sønnene Steen Jørgensen Brahe (1623-1677) og Preben Jørgensen Brahe (1627-1708). 
På grunn av den store mengde godser, og sin innflytelsesrike posisjon, kom han i folkeerindringen til å minnes som den lille konge i Fyn.  Han var ikke fremmed for litterære sysler, men oversatte latinske prekener til dansk og skrev omhyggelige dagbøker i tidens alminnelige og upersonlige stil, utgitt i 1845 av den danske historiker Vedel Simonsen som Bidrag til Hr. Jørgen Brahes Levnedsbeskrivelse.
Svangsbekken

Svangsbekken eller Suongsbekken (lulesamisk: Svánjgajåhkå) er en bekk på Saltfjellet i Rana kommune på Helgeland i Nordland. Bekken har sin kilde i Svangstjønna, og renner vestover inntil den munner ut som en vannkilde til Gubbeltåga vest for vannkonturen Rándalgiera og sør for eidet Tjáhtjejuohkam, som utgjør vannskillet mellom nord og sør.
Blåjakkene

Blåjakkene (fransk: Les Tuniques Bleues, nederlandsk: De Blauwbloezener) en belgisk tegneserie skapt av tegneren Louis Salvérius og manusforfatteren Raoul Cauvin i 1968. Salvérius døde i 1972 og Willy Lambil overtok jobben med å tegne serien. 
Handlingen i serien er lagt til den amerikanske borgerkrigen. Tegneserien følger en sersjant fra nordstatshæren og hans følge, en korporal.
Grunnkretser i Øvre Eiker kommune

Grunnkretser i Øvre Eiker kommune er delområder og grunnkretser som seksjonerer Øvre Eiker kommune, Buskerud, for folketellingsformål og lignende. I noen tilfeller sammenfaller de med kirkesogn, med valgkretser og med nåværende eller tidligere skolekretser.
Filmfront

Filmfront er et norsk nettsted med fokus på film og TV-serier.
Filmfront er et norsk alternativ til den internasjonale IMDb, og dekker filmnyheter fra både inn- og utland, og anmeldelser av filmer som går på kino og ellers omtaler av eldre DVD- og Blu-Rayfilmer. Man kan også sjekke terningkast på nye og eldre filmer slik at en bedre kan danne seg et bilde av anmeldernes inntrykk av en film.
Nettstedet er bygget opp rundt et brukersystem hvor hver enkelt bruker kan gi adgang til sine venner og dermed publisere en oversikt over blant annet hvilke filmer som man har sett, og hva man synes om dem. Medlemskap er gratis.

Historie og eierskap

Filmfront AS er et samarbeidsprosjekt mellom Pål Frostad og Omega Media AS. Selskapet ble stiftet 10. juni 2007. Nettsidene til filmfront ble lansert 11. september 2007.

Filmdatabasen

Filmdatabasen som filmfront bruker ble allerede påbegynt i 2000 og har økt en del i omfang og størrelse siden den gangen. I dag har filmfront informasjon om godt over 25 000 spillefilmer, 6 000 TV-serier, 3 000 kortfilmer, i overkant av 60 000 terningkast fra diverse mediaanmeldelser av film og omtrent 3 000 filmanmeldelser. Filmfront har også registret godt over 220 000 forskjellige aktører og skuespillere innen film og TV.
Gladstone kullkraftverk

Gladstone kullkraftverk er et kullkraftverk i Australia. Det har en installert produksjonskapasitet på 1680 MW. Brenseltypen er kull.
Royalty

Royalty i bokhandel

I henhold til normalkontrakten for skjønnlitterære bøker i Norge, er det femten prosent royalty av salg opp til 5 000 eksemplarer og tyve prosent av salg fra 5 000 eksemplarer og oppover.
Royaltyen blir regnet ut fra hefteprisen, som utgjør 85 prosent av utsalgsprisen. I bokhandel skal hefteprisen ta utgangspunkt i ordinærpris, selv om boken blir solgt med rabatt.
Normalkontrakten er fremforhandlet mellom Forleggerforeningen og Forfatterforeningen.

Royalty i bokklubb

For utgivelse av skjønnlitterære bøker i bokklubb, beregnes det i henhold til den norske avtalene ni prosent royalty.
Royaltyen blir regnet ut fra heftepris, som utgjør 85 prosent av utsalgsprisen. I avregning hos bokklubb skal imidlertid rabater og porto (normalt om kring tredve kroner) blir trukket fra før royalty til forfatter blir beregnet.
Fem prosent royalty, på toppen av forfatterens ni prosent, går til solidaritetsfondet. Dette fondet forvaltes av Forfatterforeningen, og brukes til foreningens egne stipender.
Gottfried Lindauer

Bakgrunn

Bohumír Lindauer fra Pilsen (Plzeň) var sønn av gartneren Ignatz Lindauer. Han var en slektning av biskop Josef Ondrej Lindauer, og hans gudfar ved dåpen var den tsjekkiske patriot og biskop Jan Valerián Jirsík, biskop av Budweis (České Budějovice).

Østerrike, Bøhmen, Mähren

Hans første tegninger var av planer og trær. Fra 1855 studerte han ved Akademie der bildenden Künste Wien, der han fikk undervisning av Leopold Kupelwieser, Josef Führich og professor Rohl.  
For å bedre sine sjanser på markedet endret han sitt navn fra det tsjekkiske Bohumír til den tyske oversettelse av navnet, «Gottfried». Fra sitt studio i Pilsen skapte han malerier med religiøse motiver til kirker; han malte også fresker i katedraler i Østerrike. Hans malerier var tiltrekkende, og mange prominente ble portrettert av ham, som biskop Jirsík av Budweis. Etter et opphold i denne by i atten måneder dro han til Mähren for tre år.

New Zealand

For å unnslippe en mulig innkalling til militærtjeneste i den østerriksk-ungarske hær seo han til Tyskland i 1873. Derfra seilte han til New Zealand på skipet Reichstag i 1874, og ankom Wellington den 6. august. 
Mange ledende maorihøvdinger bestilte hans malertjenester, og portrettene han malte gjengir korrekt deres ansiktstatoveringer, klær, ornamenter og våpen. En serie portretter i full størrelse av maorihøvdinger og -krigere utstilt av Sir Walter Buller på Colonial and Indian Exhibition i 1886, var malt av Lindauer, som hadde gjort «Maori at home» til et spesialfelt. Lindauers maori-malerier er, likesom mange av Ellen von Meyern og Frances Hodgkins, knyttet til symboltunge portretter av milde kvinner med eller uten et barn. Ett av disse, med en ung poidanser uten ansiktstatoveringer, ble så godt likt av prinsen av Wales at Buller gav det til ham.  Hans mest berømte verker er portrettene av Heeni Hirini, også kjent som Ana Rupene, med en baby på ryggen. Lindauer malte dette motiv tredve ganger.
Etter et besøk i hjemlandet i 1886–87 slo han seg ned i Woodville nær Wellington, etter å ha giftet seg med Rebecca, datter av Benjamin Prance Petty. De fikk to sønner, Hector og Victor. Lindauer døde i 1926 og er begravet i The Old Gorge-gravlunden i Woodville.